DECIZJONI TAL-KUMMISSJONI
tal-11 ta’ Diċembru 2007
li tapprova ċerti programmi nazzjonali għall-kontroll ta’ salmunella f’qatgħat ta’ tiġieġ Gallus gallus li jbidu
(notifikata taħt id-dokument numru C(2007) 6100)
(Test b’relevanza għaż-ŻEE)
(2007/848/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 2160/2003 tal-Parlament Ewropew u tal-Kunsill tas-17 ta’ Novembru 2003 dwar il-kontroll tas-salmunella u aġenti żoonotiċi oħra speċifikati li jkun hemm ġewwa l-ikel (1) u, b’mod partikolari l-Artikolu 6(2) tiegħu;
Billi:
(1)
L-għan tar-Regolament (KE) Nru 2160/2003 huwa li jiżgura li jittieħdu miżuri xierqa u effettivi għall-individwazzjoni u l-kontroll tas-salmunella u aġenti żoonotiċi oħra fl-istadji rilevanti kollha tal-produzzjoni, l-ipproċessar u d-distribuzzjoni, partikolarment fil-livell ta’ produzzjoni primarja, sabiex titnaqqas il-prevalenza tagħhom u r-riskju li dawn ifissru għas-saħħa pubblika.
(2)
It-tir tal-Komunità ġie stabbilit għat-tnaqqis tal-prevalenza ta’ kull serotip tas-salmunella b’sinifikat għas-saħħa pubblika f’qatgħat Gallus gallus li jbidu fil-livell ta’ produzzjoni primarja mir-Regolament tal-Kummissjoni (KE) Nru 1168/2006 tal-31 ta’ Lulju 2006 li jimplimenta r-Regolament (KE) Nru 2160/2003 fir-rigward ta’ mira Komunitarja għat-tnaqqis tal-prevalenza ta’ ċerti serotipi tas-salmunella f’qatgħat ta’ tiġieġ Gallus gallus li jbidu u li jemenda r-Regolament (KE) Nru 1003/2005 (2).
(3)
Sabiex il-Komunità tikseb il-mira tagħha l-Istati Membri għandhom jistabbilixxu programmi nazzjonali għall-kontroll tas-salmunella f’qatgħat Gallus gallus li jbidu u jressquhom lill-Kummissjoni f’konformità mar-Regolament (KE) Nru 2160/2003.
(4)
Ċerti Stati Membri ressqu l-programmi nazzjonali tagħhom għall-kontroll tas-salmunella f’qatgħat Gallus gallus li jbidu.
(5)
Dawn il-programmi nstabu li huma konformi mal-leġiżlazzjoni veterinarja rilevanti tal-Komunità u b’mod partikolari mar-Regolament (KE) Nru 2160/2003.
(6)
Il-programmi nazzjonali ta’ kontroll għandhom għalhekk jiġu approvati.
(7)
Il-miżuri stipulati f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI
Artikolu 1
Il-programmi nazzjonali għall-kontroll tas-salmunella f’qatgħat Gallus gallus li jbidu mressqa mill-Istati Membri mniżżla fl-Anness huma approvati.
Artikolu 2
Din id-Deċiżjoni tapplika mill-1 ta’ Jannar 2008.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussell, 11 ta’ Diċembru 2007.